Diari Oficial de la Generalitat Valenciana


Sumari del DOGV 4854, del 01-10-2004 (2004/9231)

RESOLUCIO de 10 de setembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de cooperació entre la Conselleria de Justícia i Administracions Públiques de la Generalitat Valenciana i el Comité Autonòmic de Creu Roja Espanyola a la Comunitat Valenciana, per a la integració de les activitats de Creu Roja en els Plans d'Emergència de Protecció Civil.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4854

Data del DOGV
:   01-10-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/9231


Data del document
:   10-09-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Justícia i Administracions Públiques
    * protecció civil
    * organització no governamental
    * cooperació administrativa

RESOLUCIO de 10 de setembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de cooperació entre la Conselleria de Justícia i Administracions Públiques de la Generalitat Valenciana i el Comité Autonòmic de Creu Roja Espanyola a la Comunitat Valenciana, per a la integració de les activitats de Creu Roja en els Plans d'Emergència de Protecció Civil. [2004/9231]
  
Subscrit, després de la tramitació prèvia reglamentària, entre la Conselleria de Justícia i Administracions Públiques de la Generalitat Valenciana i el Comité Autonòmic de Creu Roja Espanyola a la Comunitat Valenciana, el 13 de juliol de 2004, un Conveni Marc de cooperació per a la integració de les activitats de Creu Roja en els Plans d'Emergència de Protecció Civil, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0664/2004, i que figura com a annex d'esta resolució.
  
València, 10 de setembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI MARC DE COOPERACIÓ ENTRE LA CONSELLERIA DE JUSTÍCIA I ADMINISTRACIONS PUBLIQUES DE LA GENERALITAT VALENCIANA I EL COMITÉ AUTONÒMIC DE CREU ROJA ESPANYOLA A LA COMUNITAT VALENCIANA, PER A LA INTEGRACIÓ DE LES ACTIVITATS DE CREU ROJA EN ELS PLANS D'EMERGÈNCIA DE PROTECCIÓ CIVIL
  
València, 13 de juliol de 2004
  
REUNITS
  
D'una banda, Víctor Campos Guinot, conseller de Justícia i Administracions Públiques, en virtut de les atribucions conferides per l'article 35 de la Llei 5/1983, de 30 de desembre, de Govern Valencià, modificada per Llei 1/2002, de 26 de febrer, i
  
D'altra, Fernando del Rosario Romero, en la seua qualitat de president autonòmic de Creu Roja Espanyola a la Comunitat Valenciana, com a representant legal de Creu Roja Espanyola a la Comunitat Valenciana, que exerceix les competències que li són reconegudes en l'article 17 del capítol IV ?Organització i Estructura- dels Estatuts de la Institució, publicats en el BOE núm. 233, de 17 de setembre de 1997.
  
Ambdues parts es reconeixen capacitat suficient per a la signatura del present Conveni Marc.
  
EXPOSEN
  
Primer. Que la Comunitat Valenciana té atribuïts el compliment de les missions i l'exercici de les competències que corresponen a l'administració autonòmica, en virtut del que disposa la Llei 2/1985, de 21 de gener, sobre Protecció Civil i Normativa Complementària, així com el que disposa la Llei 9/2002, de 12 de desembre, de Protecció Civil i Gestió d'Emergències de la Generalitat Valenciana.
  
Segon. Que la Llei 4/2001, de 19 de juny, del Voluntariat de la Comunitat Valenciana, articula mesures de suport, foment i participació de les persones voluntàries que s'integren en entitats que desenvolupen activitats d'interés general, com és el cas de la protecció civil.
  
Tercer. Que la Llei 9/2002, de 12 de desembre, de Protecció Civil i Gestió d'Emergències de la Generalitat Valenciana, recull el foment de la vinculació voluntària i desinteressada dels ciutadans en les labors de protecció civil, a través d'associacions i entitats que col·laboren en labors de protecció civil
  
Quart. Que la Creu Roja Espanyola és una institució humanitària de caràcter voluntari i d'interés públic, que desenvolupa la seua activitat sota la protecció de l'Estat, a través del Ministeri de Treball i Assumptes Socials, i s'ajusta al que preveuen els convenis internacionals sobre la matèria subscrits i ratificats per Espanya, el Reial Decret 415/1996, de l'1 de març, la legislació que li siga aplicable i les seues normes internes.
  
Cinqué. Que la dilatada experiència de Creu Roja Espanyola, en tasques de protecció i socors de la població en situacions d'emergència, fa d'eixa institució una valuosa i eficaç col·laboradora de l'administració autonòmica a la Comunitat Valenciana.
  
Sisé. Que dita col·laboració de Creu Roja en matèria de protecció civil, es recull expressament en l'article 7 de l'esmentada Llei 2/1985, i té la seua aplicació en els articles 37, 38 i 40 de l'esmentada Llei 9/2002, que inclou la possibilitat d'establir convenis de col·laboració per part de la Generalitat Valenciana amb associacions i entitats col'laboradores en matèria de protecció civil per a la definició del voluntariat de protecció civil i el seu foment.
  
Tenint en compte l'anteriorment exposat, les parts, amb el propòsit de fer el més eficaç possible la participació dels recursos, materials i humans de Creu Roja Espanyola en les activitats de protecció civil, acorden subscriure el present Conveni Marc, de conformitat amb les següents.
  
CLÀUSULES
  
Primera. Finalitat del conveni marc
  
El present Conveni Marc té com a finalitat establir les normes reguladores de les actuacions conjuntes, a desenvolupar entre la Conselleria de Justícia i Administracions Publiques de la Generalitat Valenciana i el Comité Autonòmic de Creu Roja Espanyola a la Comunitat Valenciana, encaminades a aconseguir una òptima utilització dels recursos humans i materials d'esta institució, davant de situacions de greu risc col·lectiu, catàstrofe, calamitat pública o qualsevol altra en què, a criteri de la Conselleria de Justícia i Administracions Publiques, calga la col·laboració de Creu Roja Espanyola.
  
Segona. Plans anuals d'acció
  
Les activitats a desenvolupar, en virtut del present Conveni Marc, es detallaran anualment en el seu Pla d'Acció subscrit entre les parts, en què es concretaran, almenys, els punts següents:
  
a) Accions a exercir per cada una de les parts, per a:
  
- Fomentar la participació voluntària i desinteressada dels ciutadans en les labors de la protecció civil, a través de la Creu Roja Espanyola.
  
- Definir i adequar els recursos, materials i humans de Creu Roja Espanyola a la Comunitat Valenciana, a les tasques assignades en els plans d'Emergència de Protecció Civil, que siguen elaborats per l'administració autonòmica en l'àmbit de les competències que li corresponen.
  
- Establir el grau de disponibilitat de citats recursos, humans i materials, per a intervindre en el marc dels plans d'Emergència de Potecció Civil.
  
b) Mitjans personals i materials, inclòs el finançament, que ambdues parts aporten per a la realització de les accions anteriors.
  
Tercera. Programes de formació i perfeccionament
  
Cada Pla d'Acció incorporarà un Programa de Formació i Perfeccionament del Personal de Creu Roja Espanyola a la Comunitat Autònoma, que puga estar implicat en les diferents activitats relacionades amb la protecció civil.
  
Els centres de Formació de Creu Roja Espanyola a la Comunitat Valenciana seran el suport fonamental per al disseny dels programes i la impartició d'estos.
  
Quarta. Programes d'exercicis i simulacres
  
En els plans d'Acció s'inclouran els corresponents programes d'exercicis i simulacres, per tal de verificar i, si és procedent, millorar, els procediments operatius i de coordinació prèviament establits, així com per garantir que el personal de Creu Roja Espanyola a la Comunitat Valenciana, tinga el grau de competència necessari en l'acompliment de les tasques assignades en els plans de Protecció Civil.
  
Cinquena. Participació de Creu Roja Espanyola a la Comunitat Valenciana en les activitats de planificació de protecció civil
  
Cada Pla d'Acció estarà referit a les diferents tasques que l'administració autonòmica assigne a l'assemblea autonòmica de Creu Roja Espanyola a la Comunitat Valenciana, d'acord amb les possibilitats d'esta en el marc dels plans de Protecció Civil.
  
L'Assemblea Autonòmica de Creu Roja Espanyola a la Comunitat Valenciana participarà, mitjançant els representants que la Presidència d'esta considere més adequats, en els grups de treball i comissions tècniques que, amb la coordinació de l'administració autonòmica, estiguen encarregats de l'elaboració dels projectes de plans de Protecció Civil, sempre que, en l'aplicació de tals plans, pel seu contingut resulte convenient la intervenció de mitjans i recursos de Creu Roja Espanyola a la Comunitat Valenciana.
  
En relació amb cadascun dels plans de Protecció Civil així elaborats, es redactarà i serà sotmés a l'aprovació de la Comissió Mixta, prevista en la clàusula desena del present Conveni Marc, un document en què, juntament amb les tasques assignades a Creu Roja Espanyola a la Comunitat Valenciana, es faça figurar el catàleg de mitjans i recursos disponibles per a la seua realització, així com els procediments de mobilització, d'actuació i de coordinació que calguen.
  
Sisena. Coordinació operativa
  
En cas de necessitat d'intervenció de mitjans i recursos de Creu Roja Espanyola a la Comunitat Valenciana, en activitats de protecció i socors a la població, en situació d'emergència, la coordinació operativa entre les parts s'efectuarà mitjançant la intervenció dels centres de Coordinació d'Emergències de la Generalitat Valenciana i els centres provincials de Coordinació de Creu Roja Espanyola a Alacant, Castelló i València.
  
Les demandes de col·laboració d'efectius de Creu Roja Espanyola a la Comunitat Valenciana seran efectuades pels centres de Coordinació d'Emergències de la Generalitat Valenciana.
  
Els centres provincials de Coordinació de Creu Roja Espanyola a la Comunitat Valenciana, rebran les demandes que necessiten per al compliment de les tasques assignades, i la realització d'estes s'assegurarà mitjançant l'alerta, mobilització i coordinació de l'aportació dels recursos humans i materials disponibles.
  
Per part de representants de l'administració autonòmica i de Creu Roja Espanyola a la Comunitat Valenciana, s'elaborarà un document sobre procediments de Coordinació Operativa entre ambdues institucions, el qual serà sotmés a l'aprovació de la Comissió Mixta
  
Si es considera necessari per ambdues parts, en funció del que establix el citat document sobre procediments de Coordinació Operativa, i per tal d'assegurar la comunicació entre el Centre de Coordinació d'Emergències de la Generalitat Valenciana i els centres provincials de Coordinació de Creu Roja Espanyola, així com entre els grups d'acció, l'administració autonòmica proporcionarà un enllaç de comunicacions entre dits òrgans de coordinació. Esta adquisició i les condicions de cessió i ús a Creu Roja Espanyola, hauran de figurar en el corresponent Pla Anual d'Acció.
  
Setena. Participació de Creu Roja Espanyola en el suport a la gestió de les emergències
  
L'assemblea autonòmica de Creu Roja Espanyola a la Comunitat Valenciana, assignarà un mínim de tres persones de la seua organització, amb la qualificació suficient per a col·laborar amb la Direcció General d'Interior de la Generalitat Valenciana en activitats de suport i assessorament tècnic i organitzatiu, en la gestió d'emergències.
  
En particular, els representants designats per l'assemblea autonòmica de Creu Roja Espanyola a la Comunitat Valenciana, actuaran en tals situacions per assegurar la màxima coordinació dels efectius de Creu Roja que es troben actuant amb la resta dels grups d'Intervenció, així com per a facilitar l'enllaç i la informació adequats.
  
Vuitena. Campanyes d'informació i divulgació
  
A fi que l'opinió pública en general tinga un millor coneixement de l'organització i actuació de la protecció civil i per a millorar el coneixement dels riscs i de les mesures d'autoprotecció a adoptar pels ciutadans, les parts acordaran i portaran a terme campanyes informatives, amb la periodicitat que consideren adequades.
  
Les previsions sobre dites campanyes s'inclouran en els corresponents plans d'Acció.
  
Novena. Finançament dels plans d'acció
  
En cada u dels plans d'Acció a subscriure anualment, es concretarà el finançament de les despeses que comporte la seua aplicació, i que corresponga a cada una de les parts, i es finançarà l'aportació de l'administració autonòmica d'acord amb les previsions pressupostàries a l'efecte, contingudes en la Llei de Pressuposts de l'any corresponent.
  
Per raons de gestió pressupostària, cada Pla d'Acció haurà d'elaborar-se en el segon trimestre de l'any anterior al que s'aplicarà, per tal de poder incloure les despeses que corresponguen en les respectives aplicacions del pressupost de l'administració autonòmica.
  
La Conselleria de Justícia i Administracions Públiques de la Generalitat Valenciana assumirà, en qualsevol cas, les despeses i danys en què Creu Roja Espanyola incórrega per la prestació personal, de béns i/o servicis requerits per la citada Conselleria, en el marc de les competències que la Comunitat Valenciana té atribuïts en la legislació vigent.
  
Déu. Comissió mixta
  
Es constituirà una Comissió Mixta com a òrgan de seguiment del present Conveni Marc, que estarà integrada per un president designat per l'administració autonòmica, un vicepresident designat per l'assemblea autonòmica de Creu Roja Espanyola i tres vocals designats per cada una de les parts.
  
Esta Comissió Mixta es reunirà com a mínim trimestralment, alternativament en la seu de cada una de les parts, i serà la primera, que tindrà caràcter constitutiu, en la seu de l'administració autonòmica.
  
La Comissió Mixta tindrà, entre altres, les següents funcions:
  
a) Proposta a l'aprovació de les parts convenients de la memòria d'activitats de l'exercici anterior i la corresponent rendició de comptes relatius a l'aplicació financera de les respectives aportacions econòmiques, i quedaran subjectes les quantitats no aplicades o no prou justificades a l'obligació de reintegrament.
  
b) Aprovació dels protocols i procediments d'actuació i de coordinació operativa que s'elaboren entre ambdues parts.
  
c) Elaboració dels plans d'Acció entre l'administració autonòmica i l'assemblea autonòmica de Creu Roja Espanyola a la Comunitat Valenciana, amb les seues prioritats o directrius, i el seu finançament.
  
d) Elaboració i proposta de qualsevol altra activitat conjunta, relacionada amb la Protecció Civil.
  
e) Resolució de totes aquelles qüestions que pogueren plantejar-se com a conseqüència de l'execució dels plans d'Acció i l'aplicació del present Conveni.
  
Onze. Naturalesa del conveni
  
El present Conveni Marc, que té naturalesa administrativa, es regularà pel que establix este, i quedarà exclòs de l'àmbit d'aplicació del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques
  
Dotze. Protecció de dades
  
Cada una de les entitats signants serà responsable del compliment de la normativa reguladora del tractament de dades de caràcter personal, i es comprometen a donar compliment al que disposa la Llei Orgànica 15/1999, de 13 de desembre, de Protecció de Dades de Caràcter Personal.
  
Tretzena. Entrada en vigor i duració
  
El present Conveni Marc, que entrarà en vigor en el moment de la seua signatura, s'establix per temps indefinit i podrà ser denunciat per qualsevol de les parts, mitjançant comunicació escrita i fefaent a l'altra, amb un termini no inferior a sis mesos d'antelació a la data en què es desitge donar per acabat. En este supòsit hauran de finalitzar-se els treballs de co·laboració que s'estiguen realitzant, derivats del corresponent Pla d'Acció anual en vigor.
  
I en prova de conformitat, els representants de les parts signen en dos exemplars del present Conveni.
  
El conseller de Justícia i Administracions Publiques de la Generalitat Valenciana: Víctor Campos Guinot.
  
El president del Comité Autonòmic de Creu Roja Espanyola en la Comunitat Valenciana: Fernando del Rosario Romero.